Publication: Magyar Közlöny
Issue: MK-2006-79 (Year: 2006, Number: 79)
Era: 2004-2010
Section: közoktatásról szóló 1993. évi LXXIX. törvény 27. § (8) bekezdése szerint a fiatalok számára más
Paragraph Index: 258

8. Értékelési javaslatok Mivel a kerettanterv szemléletében, tartalmában és módszereiben hangsúlyosan a tanítás-tanulás folyamatára koncentráló, alapvetően a képességek fejlesztését célzó, gyakorlat-közeli tanterv, ezért értékelési rendszerében is e koncepciónak leginkább megfelelő értékelési eljárások, módszerek alkalmazását tartjuk szükségesnek. A hagyományos értékelési módszerek mellett támogatunk minden olyan eljárást, amely ösztönző jellegű, a tanulók sikereit, jó megoldásait, pozitív kezdeményezéseit preferáló módszer, amely ösztönzi az önbecsülés, a helyes önértékelés és a pozitív énkép kialakulását. 2006/79/II. szám Fejlesztő értékeléssel támogatott tanulás A tanítás során osztálytermi szituációban gyakran és interaktívan alkalmazható tanítási-tanulási módszer, értékelési mód. Segítségével megállapítható a tanuló fejlődése és tanulási szükséglete és ehhez igazítható a tanítási folyamat. Különös jelentőséggel bír ezen értékelési rendszerben a tanulási folyamat szervezése, azoknak a konkrét lépéseknek a tervezése, amelyeket a tanárok és a tanulók a teljesítmény minőségének fokozására tesznek, ahogy közös szemléletüket kialakítják. E módszerrel támogatott tanulás csak akkor lehet eredményes, ha a tanuló egyéni, személyes figyelmet kap, ha a tanulásról, illetve a magáról folytatott beszélgetés is része a folyamatnak és ha a tanuló személyes felelősséget vállal saját egyéni haladásáért. E módszerrel támogatott tanulás általunk fontosnak tartott főbb jellemzői: – A fejlesztő értékelés nem a folyamat egy-egy pontján történik, hanem végigkíséri az egész folyamatot. Végezheti maga a tanuló vagy társai, illetve tanára, de csakis olyan szereplők, akik maguk is részesei az adott folyamatnak. – Az értékelés a tanuló konkrét munkájára vonatkozzon és a segítő szándékon túl konkrét ötleteket, javaslatokat is adjon arra vonatkozólag, hogyan fejlődhet a tanuló az adott, nagyon konkrét területen. – A tanulási folyamat aktív, vagyis tevékenységek vezetnek el az alkalmazható tudásig. Tervezett feladatok, tevékenységek során épül fel a tudás valamilyen szintje. – A tanulás egyszerre egyéni és társas tevékenység. Lehetősége van a tanulónak az egyéni elmélyülésre, elemzésre, próbálkozásra éppúgy, mint ahogy párban, kiscsoportban való problémamegoldásra, megbeszélésre, vitára stb. – A tanuláshoz és értékeléshez a tanulási folyamatban számos beszélgetés kapcsolódik. Ez lehetőség az egyéni fejlesztésre. – A munkaformákat a tanár határozza meg részletesen megbeszélve a tanulókkal. A tanulók tevékenységeit azonban a részletesen kitűzött feladatterv, illetve projektterv irányítja. – A tanulói teljesítmények értékelésében nem nélkülözhető a változatosságra, sokféleségre és sokoldalúságra való törekvés. Ebben az esetben nemcsak a tanulás, hanem az értékelés is interaktív lehet (önértékelés, társak általi értékelés, tanári értékelés stb.). – A fejlesztő értékelés eszközei (példák): 1. Szöveges (írásbeli és szóbeli) tanári visszajelzés 2. Szöveges kortársi értékelés, melynek során egymás munkáinak erényeit keresik meg 3. Értékelési szempontok, kritériumok rögzítése 4. Belső regisztrációs rendszer kialakítása és működtetése tanulócsoport és egyéni szinten, mely lehetővé teszi mind a tanulási célok, mind a tanulói teljesítmények, az egyénre szabott, differenciált fejlesztési feladatok rögzítését, illetve a tanulási eredmények folyamatos nyomon követését 5. Önértékelés - Tanulói fejlesztő-önértékelő lap: a célok, illetve az elérhető eredmények közül mit teljesített elfogadható szinten, s mi az, amivel tovább kell foglalkoznia 6. Prezentációs technikák szabad választása: a teljesítményértékelés során különböző kivitelezési formák közötti választási lehetőség (pl. szituációs játék, kiselőadás, makettés modellkészítés, reklámanyag tervezése, rajz, térképkészítés stb.), s így adhat számot fejlődéséről 7. Portfólió: a tanulási folyamat során egy mappában, portfólióban összegyűjtött munkák újszerű kombinációja 2006/79/II. szám A portfólió értékelése A portfólió értékelési rendszerét a fejlesztő értékelés fontos részének tekintjük. A tanulói teljesítmények olyan újszerű gyűjteménye, mely a tanuló egyéni életútjára, tanulási tevékenységének, elért eredményeinek újszerű dokumentálása, folyamatosan bővülő kollekciója. Lényeges eleme az egyéni haladási út megtervezése. Ennek megfelelően a tanulás irányában, ütemében, eredményében tanári (mentori) segítséggel és társak segítségével állandó kontroll tartható fenn. E módszerrel támogatott tanulás főbb jellemzői: – A tanulói tudatosság kialakulásában nagy jelentőségű módszer, portfóliója tervezésével és elkészítésével felelősséget vállal önmaga sorsáért, teljesítményéért, elért eredményeiért, projektben és csoportmunkában a társak eredményéért és a közös produktumért is. – Jól felderíthetők a tanulók erősségei és gyengeségei. – A tanuló elért eredményeire sikeresen összpontosít, ezért nagy szerepe van az önbecsülés és a pozitív énkép kialakításában, a tanulási folyamatban a motiváltság biztosításában.

Source: https://magyarkozlony.hu/hivatalos-lapok/6ee7bd62e86a446d7940919d6d4ff5c15b5210d8/dokumentumok/11e93c1791c61dc307ffb657dc6e49b3837e3376/letoltes